Марко Ганчев
И тогава Адам позна Ева

chitanka.info

Свенлив, библейският писател е написал

така: „И той тогава я позна“.

Разбирам го, но туй не е най-точен смисъл

за близостта на мъж и на жена.

Познах, че любовта се прави просто с радост,

когато тръпките на твоя смях

отърсваха плода на зрялата ти сладост,

но тебе не, тогава не познах.

Когато после мъката си ми изплака,

едва тогава тоя миг дойде

с кафето тъмно, досгъстявано от мрака

на спуснатото през деня перде.

Макар през масата, по-плътно от одеве

до тебе аз се доближих така,

Адамовците както рядко правят с Еви:

облечена, целунах ти ръка.

1982

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.